Jääkiekkoliiton myynti- ja markkinointijohtaja Lassi Rönkkönen perustelee muutoksia tiedotteessa.

– Maailma muuttuu ja yli vuosikymmenen ennallaan pysynyt visuaalinen ilme ja Leijona-logo haluttiin päivittää mobiiliaikaan. Askel kerrallaan uusimme myös muita Jääkiekkoliiton toiminnassa käytettäviä logoja, näin saamme yhteneväisen, eri alustoille taipuvan logoperheen viestimään laajasta toiminnastamme, Rönkkönen kertoo.

Uudessa ilmeessä sinivalkoista Leijona-logoa käytetään muun muassa kaikissa Jääkiekkoliiton viestintä- ja markkinointimateriaaleissa. Kultainen Leijona-logo on varattu ainoastaan Suomen maajoukkueiden ja fanien pelipaitojen käyttöön.

– Uudistetussa Jääkiekkoliiton ja sen maajoukkueiden ilmeessä ovat vahvasti läsnä Suomen lipun sininen ja valkoinen väri. Leijonaa itseään on tyylitelty ja slimmattu ajan hengen mukaiseksi, visuaalisen identiteetin suunnitellut Roope Sandberg kertoo.